CELEX: 32021D0150
Language: bg
Date: 2020-12-16 00:00:00
Title: Решение за изпълнение (ЕС) 2021/150 на Комисията от 16 декември 2020 година за освобождаване в полза на летище „Сити ъф Дери“ от изискването да притежава сертификат, издаден от Ирландия, въз основа на член 41, параграф 6 от Регламент (ЕС) 2018/1139 на Европейския парламент и на Съвета (нотифицирано под номер С(2020) 8914) (само текстът на английски език е автентичен)

9.2.2021   
               
               
                  BG
               
               
                  Официален вестник на Европейския съюз
               
               
                  L 45/5
               
            
         РЕШЕНИЕ ЗА ИЗПЪЛНЕНИЕ (ЕС) 2021/150 НА КОМИСИЯТА
         от 16 декември 2020 година
         за освобождаване в полза на летище „Сити ъф Дери“ от изискването да притежава сертификат, издаден от Ирландия, въз основа на член 41, параграф 6 от Регламент (ЕС) 2018/1139 на Европейския парламент и на Съвета
         
            
               (нотифицирано под номер С(2020) 8914)
            
         
         (само текстът на английски език е автентичен)
         ЕВРОПЕЙСКАТА КОМИСИЯ,
         като взе предвид Договора за функционирането на Европейския съюз,
         като взе предвид Регламент (ЕС) 2018/1139 на Европейския парламент и на Съвета от 4 юли 2018 г. относно общи правила в областта на гражданското въздухоплаване и за създаването на Агенция за авиационна безопасност на Европейския съюз и за изменение на регламенти (ЕО) № 2111/2005, (ЕО) № 1008/2008, (ЕС) № 996/2010, (ЕС) № 376/2014 и на директиви 2014/30/ЕС и 2014/53/ЕС на Европейския парламент и на Съвета и за отмяна на регламенти (ЕО) № 552/2007 и (ЕО) № 216/2008 на Европейския парламент и на Съвета и Регламент (ЕИО) № 3922/91 на Съвета (1), и по-специално член 41, параграф 6, трета алинея от него,
         след консултация с Комитета за прилагане на общите правила за безопасност в областта на гражданското въздухоплаване,
         като има предвид, че:
         
                     (1)
                  
                  
                     Летище „Сити ъф Дери“ се намира в Обединеното кралство и е част от шотландския регион за полетна информация (FIR) на Обединеното кралство в близост до границата на ирландския FIR „Шанън“. При заход към летището за кацане по прибори е необходимо в крайния етап на захода въздухоплавателното средство да навлезе във FIR „Шанън“. По практически съображения, за да се улесни безопасното провеждане на процедурите за подход по прибори на летището, ирландските авиационни власти делегираха управлението на въздушното движение/аеронавигационното обслужване (УВД/АНО) за този подход на доставчика на УВД/АНО на летище „Сити ъф Дери“. Сертификатите, издадени от компетентните власти на Обединеното кралство на доставчиците на аеронавигационно обслужване в Обединеното кралство съгласно Регламент (ЕС) 2018/1139, вече няма да бъдат валидни в Съюза в края на преходния период, определен в Споразумението за оттеглянето на Обединеното кралство Великобритания и Северна Ирландия от Европейския съюз и Европейската общност за атомна енергия (2) („Споразумението за оттегляне“) .
                  
               
                     (2)
                  
                  
                     След края на преходния период доставчиците на УВД/АНО от Обединеното кралство ще могат да предоставят услуги в Съюза, при условие че притежават валиден сертификат, издаден от Агенцията за авиационна безопасност на Европейския съюз („Агенцията“) съгласно член 80 от Регламент (ЕС) 2018/1139 като доставчици на УВД/АНО от трети държави.
                  
               
                     (3)
                  
                  
                     На 21 август 2019 г. Ирландският въздухоплавателен орган, в качеството си на компетентен орган за Ирландия и от името на Ирландия, уведоми за намерението си да предостави освобождаване на летище „Сити ъф Дери“ от изискването за притежаване на сертификат за доставчик на УВД/АНО, издаден от Ирландия, в съответствие с член 41, параграф 6 от Регламент (ЕС) 2018/1139. Това освобождаване се очаква да започне да се прилага в деня след датата на изтичане на преходния период, посочена в член 126 от Споразумението за оттегляне.
                  
               
                     (4)
                  
                  
                     Предложеното освобождаване и обосновката за него бяха оценени от Агенцията, която в своята препоръка от 29 август 2019 г. стигна до заключението, че всички условия, посочени в член 41, параграф 6 от Регламент (ЕС) 2018/1139, са изпълнени.
                  
               
                     (5)
                  
                  
                     По-специално, основното място на стопанска дейност на доставчика се намира извън територията, за която отговаря Ирландия. Освен това заходите към летище „Сити ъф Дери“ изискват от въздухоплавателните средства да навлизат в малък сегмент от FIR „Шанън“ и поради това би било непропорционално да се кандидатства за сертифициране на доставчика на УВД/АНО за такъв малък обем въздушно движение. Понастоящем доставчикът на УВД/АНО на летище „Сити ъф Дери“ е сертифициран от Органа за гражданско въздухоплаване на Обединеното кралство в съответствие с Регламент (ЕС) 2018/1139 и са въведени официални договорености с Ирландския въздухоплавателен орган, в качеството му на компетентен орган за Ирландия, по отношение на надзора и правоприлагането, за да се гарантира съответствие с приложимите правила, по-специално съществените изисквания, посочени в член 40 от Регламент (ЕС) 2018/1139. Обхватът на освобождаването е ясно определен и остава ограничен до строго необходимото, и когато продължителността му надхвърли пет години, освобождаването ще бъде обект на редовен преглед на подходящи интервали, а именно веднъж годишно, от Ирландския въздухоплавателен орган, който ще информира Комисията за това. Накрая, освобождаването се прилага по недискриминационен начин.
                  
               
                     (6)
                  
                  
                     Освобождаването в полза на летище „Сити ъф Дери“ от изискването да притежава сертификат за доставчик на УВД/АНО, издаден от Ирландия, отговаря на условията, определени в член 41, параграф 6, първа алинея от Регламент (ЕС) 2018/1139,
                  
               ПРИЕ НАСТОЯЩОТО РЕШЕНИЕ:
         
            Член 1
            Освобождаването в полза на летище „Сити ъф Дери“ от изискването да притежава сертификат за управление на въздушното движение и аеронавигационно обслужване (УВД/АНО), издаден от Ирландия, отговаря на условията, определени в член 41, параграф 6 от Регламент (ЕС) 2018/1139.
         
         
            Член 2
            Настоящият регламент се прилага от деня, следващ датата, на която правото на Съюза престане да се прилага в Обединеното кралство по силата на членове 126 и 127 от Споразумението за оттегляне.
            Адресат на настоящото решение е Ирландия.
         
         
            Съставено в Брюксел на 16 декември 2020 година.
            
               
                  За Комисията
               
               Adina-Ioana VĂLEAN
               
                  Член на Комисията
               
            
         
         
            (1)  OB L 212, 22.8.2018 г., стр. 1.
         
            (2)  OB L 29, 31.1.2020 г., стр. 7.